
RESUM 


Aquest article recupera la trajectòria pública i la biografia personal d'An- 
toni Andreu i Abelló (Montblanc, 1905-1982). Dirigent de primera fila de 
l'independentisme català com a president del Front Nacional durant una cur- 
ta però decisiva etapa de la seva història com foren els anys centrals de la dè- 
cada de 1940, participà igualment sota el franquisme de la callada i decisiva 
tasca de mecenatge i sosteniment de la cultura catalana, ensems que la seva 
intervenció resultà decisiva per a la restauració del patrimoni històric de la 
seva vila natal. 

Antoni Andreu i Abelló, a man of the National Front of Catalonia 
(1905-1982) 


ABSTRACT 


This article reviews the public career and personal biography of Antoni Andreu 
i Abelló (Montblanc, 1905-1982), first-rate leader of the Catalan independence 
movement as President of the Front Nacional (National Front) during a short 

but decisive period in its history, namely the central years of the 1940s. He also 
participated, under Francos dictatorship, in the silent but crucial task of sup- 
porting and preserving Catalan culture, as vvell as playing a Rey role in restoring 
his hometown’s historic heritage. 


KEYWORDS 


Front Nacional de Catalunya (Catalan National Front), Museum-Archive 
of Montblanc, Catalan independence movement, Fundació Salvador Vives i 
Casajoana, cultural resistance. 


ANTONI ANDREU, HISTÒRIA D UN DOBLE OBLIT! 


Dins aquest d'aquest dossier dedicat a recuperar tot una sèrie de destacades 
personalitats de diversos camps del coneixement i/o del món de la política que 
la prou convulsa i sempre minoritzada història del nostre país ha condemnat a 
una injusta invisibilitat, podem afirmar que el personatge que centrarà la nostra 
atenció, Antoni Andreu i Abelló, ha estat víctima d'un doble oblit. 

En efecte, actor de primera fila de l'independentisme català durant una 
etapa curta però decisiva de la seva història, Antoni Andreu ha hagut de com- 
partir, amb la totalitat dels líders més importants d'aquest moviment, excep- 
tuant tal vegada Francesc Macià, i amb una llarga llista de militants no pocs 
dels quals, a canvi del seu lliurament total a la causa, hagueren de patir llargues 
condemnes de presó, molts anys d'exili i tot tipus de penalitats, una comuna 
postergació envers una posició política durant molts anys minoritària dins el 
conjunt del catalanisme. I aquesta relegació ha estat traslladada igualment al 
camp de la historiografia, on encara avui és evident la manca d'estudi de moltes 
de les expressions del nacionalisme radical, aquesta «nosa» de què parlava Daniel 
Cardona en els seus escrits a La Batalla. 

A la injusta marginació d'un moviment independentista català al qual, 
tot i la seva debilitat històrica, és evident que alguna contribució se li haurà 


1. Hem d'agrair l'ajut que ens han proporcionat per a l'elaboració d'aquesta ponència 
Josep Vall, director de la Fundació Josep Irla, i, de manera especial, els companys i amics Robert 
Surroca i Xavier Ferré. 

de reconèixer ara que la reivindicació sobiranista ha assolit els darrers temps 
un indubtable protagonisme dins l'agenda política del nostre país, hem d'afe- 
gir, a més, pel que fa concretament a Antoni Andreu, un segon i, potser, 
més important oblit. Per circumstàncies històriques diverses o, de ben segur 
també, a causa d'un tarannà personal en què sobresurt «la manca d'afectació i 
de petulància, que destacava l'activista del Front Nacional de Catalunya i du- 
rant molts anys, principal mecenes, Antoni Malaret," el fet cert és que la seva 
trajectòria política ha passat injustament a ocupar un segon pla, a l'ombra 
d'altres dirigents més coneguts d'aquest mateix corrent, com, per exemple, el 
seu amic i company polític al llarg de més de quaranta anys, Joan Cornudella 
i Barberà. 

Consequència d'aquest doble oblit, les referències biogràfiques que fins 
avui disposem de la figura d'aquest montblanquí il-lustre es limiten a les notes 
utilitzades per Jordi Tous per a la contextualització de la seva correspondència 
política dels anys 1938 i 1939, exhaustiu treball que el 1998 rebé el premi 
d'assaig Rovira i Virgili. I, a banda d'una entrevista personal el 1978, poc abans 
de la seva mort, farcida d'errors, i diversos articles personals de record d'ex- 
companys de militància de l'abril de 1987, publicats en diferents èpoques de 
Per Catalunya, podem esmentar només l'aportació de Robert Surroca en què 
destaca merescudament l'actuació d'Antoni Andreu junt a la d'altres patriotes 
de la Catalunya resistent «que la transició ens ha amagat», tal com recullen les 
encertades paraules del títol i el subtítol d'aquest llibre 


2. Antoni MALARET I AMIGÓ (1992), Retalls. Parlaments, articles i altres escrits, Barcelona, 
El Llamp, p. 59. 

3. Jordi Tous 1 VALIvé (1999), Antoni Andreu i Abelló. Correspondència política de l'exili 
(1938-1939). D'Estat Català al Front Nacional de Catalunya, Tarragona, El Mèdol: Per Catalunya 
(portaveu de lFNC) (1978), núm. 4 (3a època), p. 2-3, Antoni Abelló -Dades biogràfiques—, 
p. 2, Francesc EsPRIU 1 PUIGDENGOLAS, «En homenatge a Antoni Andreu i Abelló», p. 2-3; 
«Notes», p. 3; i Antoni MALARET I AMIGÓ, «Impressions personals, p. 3. Per Catalunya (FNC), 
núm. 2 (1987), Robert Surroca 1 TALLAFERRO (2005), La Catalunya resistent. Allò que la transició 
ens ha amagat, Lleida, Pagès. Gràcies a l'amabilitat de Robert Surroca hem pogut disposar també 
del text redactat pel cap de la secció militar, Jaume Martínez i Vendrell, que el mateix Surroca va 
llegir a l'acte d'homenatge a Antoni Andreu que l'FNC organitzà al Centre Comarcal Lleidatà de 
Barcelona el 27 de març de 1987. 

ELS SEUS PRIMERS ANYS. MILITANT DEL FOMENT REPUBLICÀ NACIONALISTA 
I REGIDOR D ESQUERRA REPUBLICANA A L'AJUNTAMENT DE REUS 


Antoni Andreu i Abelló va néixer a Montblanc (Conca de Barberà) el 10 
de març de 1905. Pertany de ple, per tant, a la mateixa generació de militants 
d'aquell primer independentisme català, més conegut aleshores amb el nom de 
separatisme, que, com és el cas, entre d'altres, de Miquel Badia i Capell, nas- 
cut, dia per dia, l'any següent a Torregrossa (Pla d'Urgell), de Joan Cornudella 
i Barberà (les Borges Blanques, les Garrigues, 1904), de Josep M. Xammar i 
Sala (Juneda, les Garrigues, 1901) o de Josep Dencàs i Puigdollers (Vic, 1900), 
passarà a encapçalar les organitzacions d'aquest espai polític a partir de la trans- 
cendental dècada dels anys trenta del segle passat." 

Així, quan Antoni Andreu tenia només tretze anys, com molts oritinds de 
la Conca de Barberà que en aquesta conjuntura, segons ha destacat Roser Puig 
i Tàrrech, es desplaçaren a la capital del Baix Camp cercant millors possibilitats 
de desenvolupament econòmic i l'accés a estudis superiors per als seus fills,’ la 
seva família es traslladà a Reus, lloc de naixement de la seva mare, Josepa Abelló 
i Pasqual, on el seu pare posarà en marxa una empresa de materials de cons- 
trucció. Però, a diferència de gairebé tots aquests futurs dirigents separatistes, 
que un cop a la capital catalana feren seu el discurs del catalanisme radical,é el 
seu procés de socialització nacionalista no va produir-se a Barcelona. Per contra, 
sabem que Antoni Andreu entrà en relació directa amb el món catalanista a casa 
seva. De fet, el seu nacionalisme rebé la decisiva influència d'un ambient familiar 


4. Fermí RUBIRALTA 1 CASAS (2011), Miquel Badia. Vida i mort d'un líder separatista, Barce- 
lona, Duxelm - Fundació Irla, i (2003), Joan Cornudella i Barberà (1904-1985). Biografia política. 
50 anys d'independentisme català, Barcelona, Publicacions de l'Abadia de Montserrat, Els Xammar: 
catalanistes radicals», Fonoll (2004), núm. 133, Juneda: JoRDI RABASSA 1 MASSONS (2006), Josep 
Dencàs i Puigdollers. El nacionalisme radical a la Generalitat, Barcelona, Rafael Dalmau. 

5. Roser Puig 1 TÀRRECH (2007), cReusencs destacats originaris de la Conca de Barberà», 
Butlletí informatiu del Museu, Montblanc (Conca de Barberà), núm. 3, p. 22. 

6. En efecte, com va destacar Enric Ucelay, en ple procés de trasbals cap a un medi urbà d'àm- 
plies capes camperoles de la Catalunya interior enmig de l'efervescència del desenvolupament indus- 
trial i urbanístic, fou fonamentalment a la capital catalana on es desenvolupà tota una sèrie de símbols 
identitaris estructurats per mitjà del discurs catalanista radical entre els joves menestrals, on, estudiants 
a banda, era majoria una certa aristocràcia obrera o «treballadors de coll duro, els popularment cone- 
guts com a esaltataulells i «pixatinters». Enric UCELAy-DA CAL (1979), The strategies of separation and 
revolution of catalan radical nationalism (1919-1933), Columbia, Columbia University. 

liberal i catalanista, en què destaquen els seus avis, signants de les conegudes 
«Bases de Manresa» de 1892, i el seu pare, Josep Andreu i Cabestany, qui apa- 
reix entre els membres fundadors un any abans de la Unió Catalanista, aixopluc 
fonamental dels petits grups del catalanisme radical, especialment després de la 
sortida del seu si de la Lliga Regionalista i l'accés a la seva presidència del doctor 
Martí i Julià, el 1903.7 

Antoni Andreu era el fill primogènit de cinc germans, entre els quals tro- 
bem Josep (1906-1993), el segon, diputat d'ERC el 1932 al Parlament del 
Principat, president de l'Audiència Territorial de Catalunya i del Tribunal de 
Cassació durant la guerra i, després de la mort de Franco, diputat i senador a 
Madrid, membre de la comissió redactora de l'Estatut de Sau;’ i el seu germà 
petit, Carles (1924-2008), militant destacat de la Unió de Pagesos i senador de 
Convergència Democràtica durant dues legislatures a partir de 1982. 

Un cop completada la seva formació fonamentalment mercantil, amb la ben 
probable intenció d'allunyar-lo dels ambients catalanistes reusencs que ja havia 
començat a frequientar, residí a Bèlgica durant un any i mig, a casa d'uns comer- 
ciants amics de la família, per incorporar-se, en retornar, al negoci familiar. 

Finalitzat el servei militar," és probable, com s'assegura a l'entrevista pu- 
blicada al número de Per Catalunya de 1978, que ingressés a Estat Català quan 
la formació de Francesc Macià constituí el seu primer grup a la capital del Baix 


7. El seu germà Josep, en una entrevista al diari Avui l'any 1980, assenyalà igualment el de- 
terminant caliu nacionalista tant dels seus avis com del seu pare com la circumstància que Gnfluí 
decisivament en la seva catalanitat». instantànies. Josep Andreu i Abelló», Avui (9 de novembre 
de 1980), p. 13. 

8. Sobre la trajectòria prou més coneguda del seu germà Josep, vegeu la publicació de 
Joan ESCULIES 1 SERRAT (2015), Josep Andreu Abelló. Els clarobscurs del catalanisme, Barcelona, 
Edicions de 1984. 

9. Josep M. GRAU 1 Pujon, Francesc BADIA 1 BATALLA (2008), «Antoni, Josep i Carles, An- 
dreu i Abelló», a Diccionari biogràfic històric de Montblanc (1155-1920), Montblanc (Conca de 
Barberà), Fundació Martí l'Humà, p. 24. De fet, la trajectòria diferenciada, però amb un comú 
denominador de catalanisme i progressisme, d'Antoni, Josep i Carles Andreu Abelló, il-lustra a 
bastament un dels principals trets distintius del nacionalisme català com ha estat històricament 
el seu pluralisme ideològic i la seva transversalitat política. 

10. Com explica Pere Anguera, durant el servei militar Antoni Andreu tirà endavant, junt 
amb un grup de soldats reusencs, el seu primer acte conegut de rebel-lia política en rebutjar 
l'escarapel-la amb els colors de la bandera monàrquica que pretenia imposar al seu regiment la 
dictadura de Primo de Rivera. Pere ANGUERA 1 NOLLA (1989), L'ombra de l'estel blanc. Estudis 
sobre el catalanisme polític, Reus (Baix Camp), Associació d'Estudis Reusencs, p. 69 i 85-86. 

Camp l'any 1927. En qualsevol cas, el fet comprovat és que a finals de la dècada 
de 1920 trobem EC incorporat com a secció pròpia del Foment Republicà Na- 
cionalista i Antoni Andreu com a membre integrant d'aquesta formació política 
reusenca," de la qual el 1930 el seu germà Josep figura com a president. 7 

Dins PFRN, Antoni Andreu comença a col.laborar de forma puntual a 
Foment. Setmanari Nacionalista Republicà de Reus, el seu òrgan de premsa escrit, 
el qual, acabada l'obligada clausura sota el règim primoriverista, havia inaugurat 
una segona època a partir del número corresponent al 30 de maig de 1930. 5 
S'iniciava d'aquesta manera la seva relació periodística, amb diversos graus de 
responsabilitat segons el període, amb els diferents portaveus escrits de les orga- 
nitzacions polítiques catalanistes de les quals formarà part. 

Així, la pàgina 3 de Foment de 15 de setembre de 1930 pot recollir un 
primer article d'Antoni Andreu titulat «Un error lamentable», en què critica 
la supressió de dues assignatures com da Gramàtica Catalana i la Història de 
Catalunya, dins el pla d'ensenyament anual del Centre de Lectura de Reus,‘ 
fet sobre el qual assegura que «serà una mala nota pel seu historial, i el prestigi i 
consideració que sempre l'han aureolat en sortiran bon xic perjudicats». 

Tres setmanes després, al número corresponent del 4 d'octubre, amb el ma- 
teix títol haurà de sortir al pas del comentari publicat a Les Circumstàncies sobre 


11. En efecte, el nacionalisme republicà reusenc, com explicà Xavier Ferré, s'havia configurat 
a partir de 1906 al voltant del Foment Republicà Nacionalista, «organització resultant de la conflu- 
ència entre la joventut de la Lliga Catalana [...] i els republicans del Centre Democràtic Federal». 
Amb un ràpid creixement, que el 1909 portà l'escriptor Pere Cavallé a ocupar per primera vegada 
un escó municipal, aconseguirà una notable presència en la vida municipal i assolirà en diferents 
ocasions responsabilitats de govern, si bé patirà, sota la dictadura de Primo de Rivera, un llarg 
període de suspensió per ordre governativa. Xavier FERRÉ 1 TRILL (2009), «Foment (Republicà Na- 
cionalistal i l'esquerra catalana», a Els orígens del republicanisme nacionalista. El Centre Nacionalista 
Republicà a Catalunya (1906-1910), Barcelona, Centre d'Història Contemporània de Catalunya, p. 
161; del mateix autor (2009), Pere Cavallé, ciutadania republicana, Reus, Centre de Lectura. 

12. Per Catalunya (portaveu de lFNC) (1978), p. 2. 

13. Cristina Vrves LAMARCA (1999), «Foment, l'òrgan d'expressió dels republicans naciona- 
listes», Plecs d'Història Local, núm. 82, p. 1288-1290. 

14. Segons explica Jordi Tous, Antoni Andreu figura per primera vegada al llibre d'actes 
d'aquesta transcendental entitat cultural reusenca que és encara avui el Centre de Lectura, l'abril 
de 1934, com a membre de la Secció de Ciències Polítiques i Socials, mentre que, entre juny de 
1936 i el 14 d'octubre de 1937 passarà a ocupar el càrrec de vicepresident. Tous (1999), p. 21. 

15. Antoni ANDREU 1 ABELLÓ (1930), «Un error lamentable», Foment. Setmanari naciona- 
lista republicà de Reus, 15 de setembre, p. 3. 


57 


ANTONI ANDREU I ÀBELLÓ, UN HOME DEL FRONT NACIONAL DE CATALUNYA 


el seu article inicial. Davant la justificació d'aquest diari reusenc de la retirada 
de l'oferta d'aquestes assignatures com a decisió dels seus socis per l'escassa de- 
manda d'anys anteriors, Antoni Andreu no dubtarà a anteposar la necessitat de 
defensar la cultura catalana «sense acabar la paciència pel poc èxit obtingut-. $ 

El següent article d'Antoni Andreu publicat a Foment serà, en canvi, un 
escrit amb data de 24 de gener de 1931 dedicat a la carretera que ell tan bé 
coneixia de Reus-Montblanc, titulat «La carretera de Montblancho, mentre que 
la seva darrera aparició al portaveu de PFRN, com a Portaveu de l'Esquerra Repu- 
blicana de Catalunya a les comarques tarragonines, esdevindrà una col-laboració 
al número monogràfic el 15 de novembre de 1931, titulada Vida exemplar», 
sobre el vint-i-cinquè aniversari de la fundació d'aquesta formació política re- 
publicana reusenca, en què destacà una commemoració que «fixa una fita glori- 
osa en la història del catalanisme liberal de les nostres contradeso. Y 

Efectivament, PFRN, junt amb el Centre Republicà, el Centre Autono- 
mista Republicà i la Casa del Poble, havia constituit davant les transcendentals 
eleccions municipals de 12 d'abril de 1931 que obriren pas a la Segona Repú- 
blica, la coalició Entesa Republicana i Catalanista, integrada dins la recentment 
organitzada ERC. A més de participar en el Gran Míting de presentació de la 
candidatura, celebrat el dia 7 d'abril, al costat d'altres oradors com el seu germà 
Josep i el futur alcalde Evarist Fàbregas, Antoni Andreu formarà part d'aquesta 
llista electoral pel districte sisè de Reus i resultarà elegit en segon lloc, amb un 
total de 671 vots, vint només per darrere d'Amadeu Ferrater Gili. $ 

En el nou Ajuntament republicà participarà activament com a vocal a les co- 
missions de treball de Cementiris i Mercats i Escorxadors. P Tot i que desconeixem 


16. Antoni ANDREU 1 ABELLÓ (1930), «Un error lamentable», Foment. Setmanari naciona- 
lista republicà de Reus, 4 d'octubre, p. 2. 

17. Antoni ANDREU 1 ABELLÓ (1931), «La carretera de Montblancho, núm. 39, 24 de 
gener, p. 6, i (1931), «Vida exemplar». Foment. Portaveu de l'Esquerra Republicana de Catalunya 
a les comarques tarragonines, núm. 197, 15 de novembre, p. 10. Antoni Andreu, com el seu ger- 
mà Josep, pot figurar així dins la relació de socis de l'Associació de la Premsa de Reus durant la 
dècada de 1930, quan aquesta entitat estigué presidida per Joan Sentís i Nogués, membre també 
de PFRN i d'ERC, candidatura amb la qual serà escollit diputat per Tarragona a les eleccions de 
febrer de 1936. 

18. Pere ANGUERA 1 NOLLA (1990), Les eleccions democràtiques a Reus. Tres cròniques, Reus, 
Òmnium Cultural, p. 28. 

19. Josep M. Escopa 1 VILA (1979), Reus de la Dictadura a la República. Introducció a la seva 
història, Reus, Centre de Lectura, p. 78. 

el seu grau concret de relació amb el sector separatista dins l'Esquerra, l'actuació 
municipalista d'Antoni Andreu casarà a la perfecció amb la via fins aleshores origi- 
nal dins el camp nacionalista radical estructurada per Josep Dencàs i Miquel Badia a 
redós de les JEREC, que, tal com indicàvem en un altre indret, apostava obertament 
pel procés de desenvolupament autonomista com a eina per aprofundir el projecte 
independentista, utilitzant els mecanismes que oferia el paper polític capdavanter de 
la formació republicana i les possibilitats reals de catalanitzar la societat que, fins a 
cert punt, permetia el control de les institucions d'autogovern. P 

En aquest sentit, la reorganització consistorial que donà l'alcaldia al radical 
Enric Cavallé i Muixí, tal com informava La Vanguardia el 27 de novembre 
de 1932, farà possible l'elecció d'Antoni Andreu com a sisè tinent d'alcalde 
de l'Ajuntament de Reus. A partir d'aquest moment, cal destacar la seva tasca 
dirigint la Comissió d'Assistència Social de Reus i dins del Patronat de la Gene- 
ralitat a Tarragona en aquest mateix camp, responsabilitat que, després de l'ín- 
terim obligat pels fets del 6 d'octubre de 1934, reprendrà a partir del 2 d'abril 
de 1936, segons recull el Diari Oficial del Govern de Catalunya." 

Al mateix temps, reforçant la seva intervenció obertament política, Antoni 
Andreu participa com un dels redactors de la ponència d'afers municipals al pri- 
mer Congrés d'ERC celebrat els dies 13 i 14 de febrer de 1932 i, a més de prendre 
part en determinats actes polítics, com els diversos mítings organitzats en dife- 
rents llocs de les comarques tarragonines per PFRN en commemoració del primer 
any de la República, arran del 6 d'octubre tirarà endavant una iniciativa finalment 
no reeixida d'omplir un autobús amb voluntaris de Montblanc per afegir-se a la 
proclamació favorable a l'Estat Català formulada pel president Companys. " 


20. Fermí RUBIRALTA 1 CASAS (2011), Miquel Badia. Vida i mort d'un líder separatista, Bar- 
celona, Duxelm - Fundació Irla. 

21. «Reus» (1932), 27 de novembre, p. 26, i «El Patronato de Asistencia Social» (1932), 
7 de juliol, p. 12, La Vanguardia, Decret de la Generalitat de Catalunya restablint els Patronats 
d'Assistència Social de la Generalitat», Diari Oficial de la Generalitat de Catalunya (1936), núm. 2091. 
Sobre els Fets d'Octubre, Manuel López Esteve (2013), EL fets del 6 d'octubre de 1934, Bar- 
celona, Base: Arnau GONZÀLEZ 1 VILALTA; Manuel Lórez ESTEVE i Enric UCELAY-DA CAL 
(2014), 6 d'octubre: la desfeta de la revolució catalanista de 1934, Barcelona, Base. 

22. M. Dolors IVERN 1 SAIVÀ (1989), Esquerra Republicana de Catalunya (1931-1936), 
Barcelona, Publicacions de l'Abadia de Montserrat, p. 211, vol. I; «Actes en commemoració de 
la República. FNRo, Portaveu de l'Esquerra Republicana de Catalunya a les comarques tarragonines 
(1932), p. 5, SURROCA (2005), p. 74. 

SECRETARI GENERAL D'ESTAT CATALÀ I DIRECTOR DEL DIARI DE CATALUNYA 


Sense disposar de més dades sobre la seva trajectòria personal i política 
durant el primer any de la guerra més enllà de la seva participació el novembre 
de 1936 en una expedició amb vehicles cap a Madrid per evacuar la població 
civil davant l'ofensiva feixista, l'estiu o, com a molt tard, la tardor de 1937, 
trobem Antoni Andreu a Barcelona, col-laborant en tasques orgàniques del Co- 
mitè Central d'EC, formació dins la qual es feia cada cop més palesa la manca 
de militants que suplissin els quadres que es veien obligats a incorporar-se pro- 
gressivament al front. 

Ja fos a partir de la seva elecció com a delegat de l'assemblea de militants 
reusencs reunida el 21 de setembre de 1937 per discutir les ponències del con- 
grés nacional a celebrar el mes d'octubre,” o, simplement, que aquesta elecció 
vingués a ratificar de facto un treball polític que ja desenvolupava anteriorment 
a Barcelona, el fet transcendental és que des d'aquest moment i al llarg de molts 
anys Antoni Andreu iniciarà una estreta relació de treball, col-laboració i amis- 
tat amb Joan Cornudella i Barberà que hauria de marcar, sens dubte, no sols la 
seva vivència personal, sinó també la història mateixa del moviment indepen- 
dentista català. 

Joan Cornudella i Barberà havia arribat de forma accidentada i poc or- 
todoxa al càrrec de secretari general d'Estat Català arran de l'anomenat «afer 
Rebertéso. Enmig de tràgiques i difícils circumstàncies, la seva intervenció havia 
resultat decisiva per aconseguir que les conseqüències d'aquest avortat complot 
no comportessin necessàriament la desaparició física d'EC del ventall de forces 
polítiques catalanes.” 

Ben aviat, en la persona d'Antoni Andreu trobarà un estimable i fidel col- 
laborador i un aliat polític indispensable en la seva aposta per conduir l'es- 
tratègia del separatisme, en especial després dels fets de maig de 1937, cap a 
una posició de reforçament del paper de les institucions catalanes. No resulta 


23. Tous (1999), p. 22. 

24. Pere ANGUERA 1 NOLLA (1991), Menjacapellans, conservadors i revolucionaris, Reus, 
Centre de Lectura, p. 145. 

25. RUBIRALTA (2003). Darrerament, sobre l'anomenat «cas Rebertésv, Enric UCELAY-DA 
CAL, Arnau GONZÀLEZ 1 VILALTA (2012), Contra Companys, 1936. La frustración nacionalista ante 
la Revolución, València, Universitat de València. 

estrany, per aquesta raó, que quan EC es veié obligada a deixar d'editar el Diari 
de Barcelona per començar a treure al carrer des del dia 3 d'agost de 1937 una 
nova publicació amb el nom de Diari de Catalunya, Joan Cornudella, per asse- 
gurar-ne el control, nomenés com a director una persona de la seva confiança 
com Antoni Andreu. 

Tanmateix, la posició secundària d'EC dins el ventall de forces polítiques 
i l'arraconament dels centres de poder resultaven prou negatius per a aquesta 
formació i no tardaran a posar de manifest la seva debilitat orgànica. De fet, 
evidenciant les mancances d'una fusió mal soldada poc abans de la guerra i el 
seu descontentament amb la línia oficial del partit, el mes de gener de 1937 Da- 
niel Cardona i molts dels seus coreligionaris anteriors de Nosaltres Sols! havien 
abandonat de facto la disciplina de l'organització separatista unificada. I, al ma- 
teix temps, a partir d'aquest moment s'anirà obrint una guerra fratricida entre 
els seguidors de l'advocat Vicenç Borrell, defensors d'una línia d'apropament al 
PSUC, i els partidaris d'un corrent més favorable a les institucions catalanes, di- 
rigits per Joan Cornudella. Aconsellat per Antoni Andreu, que s'anava conver- 
tint en certa manera en el seu lloctinent polític, el secretari general d'EC es veié 
obligat a cercar un mínim enteniment amb el sector dissident per assegurar una 
conjuntural unitat del partit durant la celebració del seu primer congrés el mes 
d'octubre de 1937. La composició del nou Comitè Executiu elegit per aquest 
congrés, repartit gairebé a la meitat entre seguidors d'una i altra tendència, do- 
narà entrada així per primera vegada a Antoni Andreu i Abelló al capdavant del 
Departament de Finances. 

No obstant aquest acord puntual aconseguit amb prou dificultats durant el 
període congressual, les diferències de criteri entre «borrellistes» i ccornudellis- 
tes», en lloc d'apaivagar-se no faran altra cosa que anar-se ampliant enmig d'un 
escenari bèl-lic que caminava de manera inexorable cap a la derrota del bàndol 
republicà. 

A començament de 1938, a causa de la seva incorporació al front, Joan 
Cornudella es veurà obligat a presentar la renúncia del seu càrrec. Reunit el Ple 
de Delegacions Comarcals del partit separatista els dies 26 i 27 de febrer, no- 
menarà un nou executiu que mantenia el nostre protagonista al capdavant de la 


26. Així l'hi recordarà Joan Cornudella un any més tard en una carta escrita des del front 
al nostre protagonista. «Carta de Joan Cornudella i Barberà (Tírvia) a Antoni Andreu i Abelló», 
2 de desembre de 1938, a Tous (1999), p. 82. 

responsabilitat de les finances i nomenava Marcel-lí Perelló per substituir Cor- 
nudella. 7 Finalment també, per causa de la guerra, al llarg d'aquest any Antoni 
Andreu arribà a ocupar de manera interina el càrrec de màxima responsabilitat 
de la formació separatista. Com evocà un aleshores molt jove militant d'EC i 
futur activista de l'FNC, Octavi Viladrosa, «Andreu i Abelló és el nou secretari 
general. Un home alt i prim, jove, de cabells ondulats, senyorívob. $ 

Ben aviat igualment, Antoni Andreu serà cridat a incorporar-se a files, 
tot i que això no li impedirà assistir a Barcelona a diverses reunions del Front 
Popular en representació d'EC, com les que recordava Miquel Ferrer a les seves 
memòries. 7 

És també durant aquesta conjuntura que s'estengué entre la militància se- 
paratista la consigna d'afiliar-se a la maçoneria, esventant possibles avantatges 
futurs, cas de confirmar-se el rumb cada dia més negatiu del conflicte bèl-lic. 
Així, de la mateixa manera que amb data 7 de juliol de 1937 Joan Cornudella, 
com altres dirigents d'EC, presentà la sol-licitud d'ingrés a la reconstituida lògia 
Themis amb l'objectiu de donar-li un decisiu impuls catalanitzador, Antoni 
Andreu decidí afiliar-se, com el seu germà Josep, a la lògia Plus Ultra. 


LA MARXA A L'EXILI. LA FORMACIÓ DEL FRONT NACIONAL DE CATALUNYA 


Consumada la derrota de l'exèrcit republicà, Antoni Andreu es veié obligat, 
com tants altres catalans, a marxar a l'exili. Pel relat de Josep M. Poblet sabem 
que, acompanyat de Joan Cornudella, a començament de febrer de 1939 arriba 
a Darnius (Alt Empordà), on també havia fet cap el president de la Generalitat i 
alguns dels seus consellers. Aquí, a la casa del jutge, s'aixoplugaren amb més de 


27. «El Ple Ordinari de Delegacions Comarcals del Partit Estat Català» (1938), Diari de 
Catalunya, 1 de març, p. 1. 

28. Octavi VILADROSA I JOSA (2010), Sang, dolor, esperança. La Generalitat republicana i la 
primera resistència independentista (1931-1946), Barcelona, Duxelm, p. 89. 

29. Miquel FERRER I SANXIS (2008), Memòries (1920-1970). 50 anys d'acció política, social 
i cultural catalana, Barcelona, Fundació Josep Comaposada, p. 393. 

30. «Banco de datos de la Masonería Española. Relación de Logias de Cataluña, siglo xx», 
a Pere SANCHEZ 1 FERRÉ (1990), La maçoneria a Catalunya (1900-1939), Barcelona, Fundació 
Jaume Bofill, tom IMI, p. 1012-1015: Pere SANCHEZ 1 FERRÉ (1993), La maçoneria en la societat 
catalana del segle XX (1900-1947), Barcelona, Edicions 62, p. 231. 

vint persones que s'amuntegaven a l'hora de dormir en les diferents cambres i 
passadissos i, finalment, sense passaport, decidiren travessar la frontera pel dret 
de la muntanya en una zona propera al Voló, des d'on aconseguiren arribar en 
cotxe fins a Perpinyà. Amb uns quants francs donats per la Generalitat, pogue- 
ren viure uns dies i pagar el bitllet del tren que els permeté d'arribar a la Vil-la 
Lina de Sant Aigols, la modesta residència que Josep Andreu i Abelló disposava 
al Departament de Var, a la Costa Blava." 

El principal repte que es presentava en aquell moment a la parella de 
dirigents d'EC, dels pocs de la formació nacionalista radical que havien evi- 
tat els camps de concentració, era contribuir a pal-liar la precària situació dels 
companys de militància, en especial els que romanien presos, com a primer i 
imprescindible pas per a altres possibles actuacions més ambicioses. Així, de- 
cidiren que Joan Cornudella, amb una situació personal més precària, anés a 
París, centre principal d'actuació dels organismes dedicats a gestionar l'ajut als 
exiliats republicans, i que Antoni Andreu romangués al costat del seu germà per 
coordinar aquestes gestions. 

La comunicació del trasllat de Joan Cornudella a París tindrà un efecte 
contraproduent que posarà de manifest de manera descarnada la ferida de l'en- 
frontament i la divisió que pateix la formació separatista i que l'obligat exili, 
amb els seus corol-laris en forma de precària situació personal, aillament i dis- 
persió, no contribuirà sinó a engrandir. Enmig de l'enfrontament amb el sector 
borrellista Y Antoni Andreu i Joan Cornudella, partidaris que el moviment in- 
dependentista abandonés l'apoliticisme que l'havia caracteritzat en circumstàn- 
cies pretèrites, rebutjaran el contingut del manifest elaborat el dia de Sant Jordi 
de 1939 per Joan Casanovas, l'anterior president del Parlament del Principat, i 
conforme passin els mesos aniran decantant-se per donar suport a una política 
que tendeixi a la «unitat nacional dels catalans, posició que defensarà també la- 


31. Com explica també Josep M. Poblet, a Perpinyà, fugint constantment del setge de la 
policia, només hi romangueren unes poques hores, el temps just per acudir a la lògia maçònica 
local, on sembla que no reberen gaire ajut. Aconseguiren, almenys, evitar el camp de concentració 
gràcies a l'amistat d'un tinent coronel republicà de cognom Sanjuán. Josep M. POBLET 1 GUARRO 
(1976), Memòries d'un rodamón, Barcelona, Pòrtic, p. 232. 

32. Una anàlisi detallada de les diferències que en aquells moments esquarteraven EC en 
dos sectors, pot consultar-se a RUBIRALTA (2003), p. 127-146. 

resta de militants del sector cornudellista, que majoritàriament es concentraven 
a la població de Montalban. 2 

Linici de la guerra mundial coincidirà amb el trasllat d'Antoni Andreu de 
la Costa Blava a París, on passarà a residir, acompanyat de la seva dona, Pilar 
Pellicer i Gambús, en un apartament del carrer Chevalier de la Barre del barri de 
Montmartre, al qual més tard es traslladarà igualment Joan Cornudella, també 
amb la seva companya, Maria Feixa. El retrobament a la capital de l'Estat Fran- 
cès dels dos companys i amics servirà per reforçar, sens dubte, el paper dirigent i 
la posició dominant d'ambdós al si d'aquest sector d'EC, en detriment del nucli 
de militants de Montalban. 

Des d'aquesta nova residència, una de les primeres gestions que tiraran 
endavant plegats el mes de setembre de 1939 serà la de participar en el projecte 
de creació d'una publicació dedicada als catalans exiliats a França que, amb el 
nom d'El Poble Català, subvencionada pel JARE, sortirà al carrer al llarg de set- 
ze números sota la direcció de Jaume Miravitlles i de la qual, com indica Víctor 
Castells, Antoni Andreu participarà com a redactor." 

A l'interior, mentrestant, el grup d NS! seguidor de Daniel Cardona ha 
entrat en contacte amb una sèrie de militants arrenglerats amb el sector d'EC 
de Joan Cornudella, gràcies a la tasca de Josep Munté i Rodríguez, el seu secre- 
tari personal durant la guerra, el qual, en lloc de marxar a l'exili, havia decidit 
amagar-se i recuperar la relació amb alguns antics companys.” 

D'aquesta manera, obligat per la conjunció de forces produida a l'interior, 
amb importants dificultats econòmiques orgàniques i davant el perill de perdre 
l'exclusivitat dels contactes establerts amb els serveis secrets aliats, Daniel Car- 
dona no tindrà més remei que, oblidant conflictes anteriors, establir contactes 


33. Fermí RUBIRALTA 1 CASAS (2004), Una història de l'independentisme polític català, Llei- 

MONTOYA, Jaume SOBREQUÉS 1 CALLICÓ (2008), La Generalitat a l'exili, Barcelona, Ara. 

na, Rafael Dalmau, p. 27. 

la llum pública gràcies als papers facilitats per l'esposa d'Antoni Andreu i Abelló, Pilar Pellicer i 
Gambús, qui tenia coneixença amb un jutge de Reus. Entrevista a Carme Torres (vídua de Josep 

d'abril de 1989, Fons de la fonoteca Jaume Font, Arxiu Nacional de Catalunya. 

directes amb Joan Cornudella i Antoni Andreu. I, com a resultat d'un com- 
plicat procés de converses multilaterals explicat amb tota concreció en un altre 
indret,’ el 4 de maig de 1940,Y al domicili de Joan Masot a París, tindrà lloc 
l'acte fundador de d'organització patriòtica resistent que fins al més de juny de 
1942 no rebrà el nom definitiu de Front Nacional de Catalunya. Es tractava, 
bàsicament, d'un acord de coordinació entre NSI i el sector cornudellista d'EC, 
al qual en representació paritària de cada part assistiren, a més, Jaume Martínez 
i Vendrell i Joan Masot i Rodamilans, acompanyant Cardona, i, per l'altra ban- 
da, junt a Cornudella, Antoni Andreu i Abelló i Marcel-lí Perelló i Domingo. $ 
Per a la nova formació, la lluita de resistència a l'interior no era altra cosa 
que un front afegit a l'enfrontament totalitarisme/democràcia que s'estava pro- 
duint en l'àmbit internacional. Recuperava, per tant, tot el protagonisme el 
model de lluita a la irlandesa que tants rèdits polítics havia suposat ja a l'orga- 
nització històrica de Macià sota la dictadura de Primo de Rivera. El separatisme, 
que amb prou dificultats superà l'amenaça real de desaparició física de la seva 
principal organització, paradoxalment, mitjançant la formació de l'FNC, esde- 
venia el primer moviment polític d'oposició al franquisme reestructurat després 
de la definitiva derrota de les tropes republicanes al començament de 1939. 
Només sis dies després de la signatura de l'acord de coordinació, el 10 de 
maig de 1940, es produia l'atac alemany contra Bèlgica, preludi de la definitiva 
invasió de França, que, com una de les primeres conseqüències per a la nova 
organització, obligarà Antoni Andreu i Joan Cornudella a abandonar París, des 
d'on arribaran a finals de juny a Perpinyà. Tanmateix, mentre aquest darrer, 
com Manuel Cruells, en una decisió determinant per a l'èxit de l'organització, 
creuarà la frontera per dirigir l'FNC, a diferència de les altres formacions oposi- 
tores catalanes, des de l'interior" s'optarà perquè Antoni Andreu, adjunt a l'ofi- 

cina política, romangui a Perpinyà, des d'on, amb Daniel Cardona, responsable 
a l'exterior de l'aparell militar, canalitzarà cap a l'Estat francès el treball dels seus 
companys, intensificarà les relacions amb els serveis secrets aliats francesos, an- 
glesos i nord-americans i assumirà la responsabilitat principal dels passos fron- 
terers establerts pels militants frontistes i utilitzats per diverses xarxes d'evasió. 2 

No obstant això, els viatges d'Antoni Andreu a l'interior per coordinar la 
lluita resistencial i recollir les informacions encomanades als membres de Por- 
ganització per lliurar-les als serveis secrets aliats seran prou frequents. Tal com 
va recordar l'any 1987, poc abans del seu traspàs, Jaume Martínez i Vendrell, 
cap de la secció militar del Front, la bona entesa a Perpinyà entre Cardona i An- 
dreu resultà decisiva per a la consolidació definitiva de la unió entre EC i NSI, 
que havia donat com a resultat el naixement de lFNC.Í I, prova de l'eficàcia 
de la tasca desenvolupada i de la confiança que en ell dipositava, sabent que la 
seva darrera empresa política quedava en bones mans, Daniel Cardona lliurà a 
Antoni Andreu la plena responsabilitat de tot l'aparell exterior de l'FNC, per 
retornar de manera definitiva el 15 de maig de 1942, ja molt malalt, a la seva 
casa pairal, on traspassaria el 7 de març de l'any següent.“ 


LA TRANSCENDENTAL RESPONSABILITAT COM A PRESIDENT 
DEL FRONT NACIONAL DE CATALUNYA 


Cap a finals de l'estiu de 1943, tanmateix, la situació d'Antoni Andreu a 
Perpinyà es va anar fent insostenible. Com explicà Jaume Martínez i Vendrell, 
«tant la policia de Pétain com la Gestapo li anaven a la que salta i els mateixos 
serveis de la França lliure amb els quals estava relacionat li varen recomanar que 

es fes fonedís». En conseqüència, tal com havien fet ja els seus companys de 
la direcció del Front, el nostre protagonista es decidí a passar també a l'interior. 

Sortosament, la seva arribada recent a Barcelona i l'escassa relació i el poc 
contacte encara amb l'organització de l'interior evitarien la seva detenció arran 
de la caiguda d'una setantena llarga de militants de lFNC, inclòs el cap de l'ofi- 
cina política, Joan Cornudella, el mes de novembre de 1943. El retorn definitiu 
de l'exili farà possible així que, de nou, com ja havia succeit l'any 1938, Antoni 
Andreu pugui substituir el seu amic, ara pres, al capdavant de la direcció políti- 
ca de l'organització resistent. 

Així, a la manera de la dicotomia a l'irlandesa que reproduia l'esquema que 
havia donat lloc al sorgiment d'EC, Antoni Andreu, al capdavant de la branca 
política, i Jaume Martínez i Vendrell, de la militar, substituien el tàndem Cor- 
nudella-Cardona que havia vist néixer l'FNC. A més, des de Perpinyà i també 
els primers dies de 1944, arribarà a Barcelona Jaume Cornudella i Olivé, que 
passà a formar part, amb la resta dels membres no detinguts, com Domènec 
Ramon i Ramon Arrufat, d'un Consell Executiu del qual el nostre protagonista 
esdevindrà president. 

Durant els quatre anys decisius que vindran a continuació, sota els noms 
de guerra de «Robert» i, sobretot, d’ «Agustí», Antoni Andreu assumirà la tasca 
transcendental de dirigir els rengles de l'FNC, responsabilitat patriòtica que, 
com destacarà Víctor Castells, tirarà endavant «amb un coratge admirableo. £ 

Mentrestant, la segura i propera victòria aliada comportarà també una altra 
sèrie de canvis importants per a la formació patriòtica resistent. Així, anava per- 
dent significat polític l'ajut als serveis secrets occidentals com a tasca primordial 
i, en aquest sentit, sota l'impuls de la secció militar, des de mitjan 1944 l'FNC 
destinà tots els seus esforços activistes a l'organització d'un seguit d'operacions, 
com ara penjades de senyeres en llocs prou cèntrics i emblemàtics, enganxada 
de pasquins, repartiment de fulls volants, etc., que contribueixin a posar de 
manifest l'existència nacional diferenciada de Catalunya sotmesa per un règim 
totalitari com el franquista i la necessitat de tenir present aquesta situació en el 
moment de reorganitzar l'sfat4 quo internacional al final de la guerra. La nova 
conjuntura explica també la necessitat d'aprofundir en la discussió ideològica i, 

d'aquesta manera, el maig de 1944 apareix el primer document d'anàlisi políti- 
ca fet públic pel Front, redactat per Antoni Andreu i Jaume Cornudella. 7 

Per fer front a aquesta i, en general, a totes les responsabilitats derivades 
del seu càrrec, el president del Front, com subratllà Jaume Martínez, «mirà 
de rodejar-se d'una sèrie de persones que li poguessin servir d'assessors i col- 
laboradors». Entre aquestes persones destacà un nombre d'intel-lectuals i escrip- 
tors molt coneguts, compromesos políticament amb la supervivència d'un país 
que travessava un greu perill d'anorreament polític, social i cultural. 

Serà el cas, per exemple, de Josep Palau i Fabre, d'Antoni Ribera i, sobre- 
tot, de Josep M. Sagarra, a la casa del qual, segons recordà Octavi Viladrosa, 
tingué fins i tot l'oportunitat de refugiar-se. É Sagarra, a més, enllaçava el nostre 
protagonista amb el monestir de Montserrat i a casa seva s'havien fet algunes 
trobades i també havia servit de bústia de la documentació que arribava d'Euro- 
pa per poder-la trametre als serveis d'espionatge anglesos. 7 

Un altre d'aquests estrets col-laboradors d'Antoni Andreu procedents del 
camp de la cultura fou Joan Triadú i Font, d'obstinat intel-lectual de la resis- 
tència», segons la definició d'Albert Manent en el seu primer dietari polític, que 
aprofità aquesta caracterització de Joan Triadú per afegir-se als que pensaven 
que «un dels personatges a qui encara no s'ha fet justícia és Antoni Andreu i 
Abellóo. 8 

Joan Triadú, precisament," coordinava el grup redactor que, reunit set- 
manalment a casa dels seus pares, s'encarregava del contingut de Per Catalu- 
nya, publicació de la qual Antoni Andreu, de nou al capdavant d'una iniciativa 

periodística partidària, exercia les funcions, moltes vegades de tipus merament 
nominal, de director. P 

Si bé prèviament amb el nom de Catalunya i peu d'impremta a Melilla, la 
formació resistencial catalana havia intentat publicar ja un setmanari propi, 
la sortida al carrer de Per Catalunya el dia de Sant Jordi de 1945 amb un article 
de presentació del nostre protagonista fornia la formació frontista de l'òrgan de 
premsa imprès del qual mancava, al temps que, com recordaria quaranta anys 
després un dels seus militants històrics més destacats, el pintor Francesc Espriu, 
«a la presó el fet de rebre el Per Catalunya (gran format), que ens arribava clan- 
destinament, contribuia a sostenir la moral." 

Dins aquesta transcendental tasca al capdavant de l'FNC, Antoni Andreu 
sovintejà els contactes amb formacions polítiques que semblaven reviscolar en 
aquell moment àlgid de l'oposició antifeixista com l'ERC o UDC, a les quals, 
com confessava el nostre protagonista, el grau d'organització del Front permetia 
que «ell mateix els portés notícies de les seves organitzacions a l'exiliv. I encara 
participà en diverses entrevistes de cara a perfilar el futur del país, com fou el cas 
d'un industrial de Terrassa a qui el president de la formació resistent captivà i, 
en paraules de Jaume Martínez Vendrell, li féu exclamar: «Tenim un gran presi- 
dent i l'èxit assegurat. Aquest és l'home que Catalunya necessita). 7 

A banda de mantenir una extensa correspondència amb diverses personali- 
tats del Consell Nacional de Catalunya a Londres, com el seu president, Carles 
Pi i Sunyer, Josep Trueta o Josep M. Batista i Roca, el mes de març de 1945, fins 
i tot romangué dues setmanes per establir relacions a Perpinyà i Montpeller i, 
a la tardor del mateix any, un cop acabada la guerra mundial, viatjà fins a París 
per aclarir la posició del Front davant la constitució provisional del Govern de 
la Generalitat a l'exili. 2 

Però, finalment, davant la contradicció entre el plantejament superador de 
l'Estatut que defensaven l'FNC i el Consell Nacional de Londres i la defensa 
de la legalitat republicana exposada en el text de 1932, la formació dirigida per 

Antoni Andreu no havia tingut altre remei que sacrificar els interessos orgànics 
propis en benefici d'una posició unitària que es presentava com un pas decisiu 
per aconseguir la tan desitjada internacionalització de la causa catalana.’ 

Į en el mateix sentit contradictori amb l'originari propòsit unificador 
de tot el ventall de forces catalanes antifranquistes amb el qual havia sorgit 
l'FNC, per afavorir, igualment, una política unitària amb les formacions que 
reapareixien en aquesta conjuntura, el seu Consell Executiu acceptà per una- 
nimitat la proposta d'Antoni Andreu d'entrar a formar part del Consell Naci- 
onal de la Democràcia de Catalunya, més conegut com a Comitè Pous i Pagès.” 

Era evident, però, que la nova situació política, tant a nivell general com 
pel que pertocava a la mateixa organització resistent, demanava una reconside- 
ració en profunditat del paper de la formació clandestina. Amb aquest objectiu, 
el 18 d'abril de 1946 es reuní a Dosrius (Maresme) la Primera Conferència de 
PFNC. Antoni Andreu, ratificat en el càrrec de president per aclamació, va ser 
l'encarregat de redactar l'informe del Consell Executiu, tot recollint les resolu- 
cions transcendentals dels mesos anteriors, i, conjuntament amb Joan Cor- 
nudella, que acabava de sortir de la presó unes setmanes abans i resultà elegit 
secretari general a proposta del nostre protagonista, la ponència política. É 

Dos mesos després de la Primera Conferència, a començaments de juny de 
1946, es produí la detenció d'una bona part de la militància de la secció militar, 
amb el seu principal dirigent, Jaume Martínez i Vendrell al capdavant, cosa que 
deixà prou tocada l'organització en un moment polític transcendental. Antoni 
Andreu va haver de buscar refugi al sanatori que a Sant Just Desvern tenia un 
parent seu, el doctor Abelló. Com recordarà Antoni Malaret, qui, com el seu 
mestre Daniel Cardona arribà també a la batllia d'aquesta vila del Baix Llobre- 
gat, da manera amb què Antoni Andreu es comportava en aquella circumstàn- 

cia dificil per als homes i dones del Front, i que ell considerava com un accident 
més en la lluita d'alliberament nacional, em va impressionar. 7 

I a l'emblemàtica casa pairal de Daniel Cardona a Sant Just Desvern ma- 
teix, en un ambient de pessimisme creixent davant la tan esperada caiguda del 
dictador que no acabarà mai d'arribar, tindrà lloc la Segona Conferència de 
PFNC el mes d'octubre de 1947. La constatació que, superada l'etapa de la sim- 
ple resistència, calia abandonar estructures orgàniques més amplies i avenir-se 
a un combat a molt més llarg termini obligarà a prendre la decisió de convertir 
l'organització resistent de caire unitari en un partit polític. $ 

Aquesta va ser la darrera convocatòria de tota la seva militància al llarg de 
més d'una dècada. LFNC, com la resta de les formacions polítiques antifran- 
quistes, entrà en un estat de profunda hibernació i, com asseguràvem sense 
exagerar en un altre indret, a partir d'aquell moment gairebé únicament Joan 
Cornudella i Barberà mantingué encesa la molt dèbil espurna de l'organització 
independentista.” En els mesos següents, a la major part dels quadres que no 
són a la presó se'ls passarà avís que queden alliberats del seu compromís o, sim- 
plement, abandonaran l'activitat política. I, en el cas concret d'Antoni Andreu, 
qui, com a únic element que, com afirmà Jaume Martínez Vendrell, «faltava 
a la policia per poder desllorigar tota l'organització, es va haver d'amagar sota 
terra»®? i, abandonant tota responsabilitat política directa, refugiar-se a la seva 
casa pairal de Cal Celdoni de Pira, a la Conca de Barberà. : 

Com a balanç de la seva difícil i obscura etapa com a president a la clan- 
destinitat de l'FNC al llarg de gairebé quatre anys, valguin les paraules de Jaume 
Martínez i Vendrell, qui compartí amb ell directament aquesta feixuga carga: 


En l'aspecte de saber inspirar confiança, de fer-se els homes seus, l'Antoni 
Andreu hi tenia un do. Des del grup d'homes de lletres fins als elements més 
absorbits per l'acció directa. Des dels més antics integrants del Front fins als 
més recentment arribats, procedents d'ERC o d'algun grup maçònic. Des dels 

companys a la presó fins als que actuaven en un ambient de plena llibertat a les 
delegacions de França. L'Antoni Andreu era un president plenament acceptat 
i del qual tots els que el coneixien o l'anaven coneixent se sentien orgullosos. 7 


LA CALLADA TASCA RESISTENT SOTA EL FRANQUISME 


Dedicat des d'ara, fonamentalment, a reorganitzar les empreses familiars, 
durant els anys següents Antoni Andreu, tanmateix, no abandonà del tot la 
militància política directa, si bé des d'un segon pla, de manera prou adient 
a la seva personalitat allunyada de qualsevol protagonisme personal. És aquest 
mateix tarannà, que el diferenciava clarament, per exemple, del seu germà Jo- 
sep, el que l'ajudà possiblement també a explicar l'oblit de la seva aportació a 
què ens referíem a l'inici d'aquestes línies. 

En qualsevol cas, amb la represa del Front que s'anirà produint a partir de la 
segona meitat dels anys cinquanta, Antoni Andreu participarà de la tasca de 
difusió de l'etapa recent encetada del seu portaveu Per Catalunya i es declararà 
partidari, amb Joan Triadú en una proposta no reeixida, de convertir la forma- 
ció resistent en un moviment coordinador i aglutinador de la lluita nacional 
oberta a tots els partits catalans. 2 

Membre del Consell Nacional fins al seu traspàs, Antoni Andreu tingué, a 
més, el trist honor de presidir la reunió d'aquest màxim òrgan del Front que el 
dia 21 de juliol de 1968 certificà la sortida dels joves membres que pocs mesos 
després crearien el PSAN, tot pronunciant un breu parlament en què féu refe- 
rència al sacrifici dels militants de l'organització «morts en camps de concentra- 
ció i a les llargues estades a les presons que hagueren de patiro. fí 

Ja als anys setanta prengué part, també l'agost de 1974, en el Primer Con- 
grés de l'FNC, arran del qual un dels dirigents d'aleshores, Àlvar Valls, el recor- 


da, «amb una cultura política extraordinària». I, després de la mort del dicta- 

dor, en plena voràgine electoral, Antoni Andreu va tenir també una presència 
destacada en cadascuna de les dues parts en què la formació frontista es veié 
obligat a dividir el Segon Congrés al llarg de l'any 1977.66 

Malgrat l'allunyament de la primera fila política, al llarg del franquisme i 
la transició no perdé el contacte ni la relació amb Joan Cornudella, tant a nivell 
personal, com ho posa de manifest l'assistència al costat de la seva dona, Pilar 
Pellicer, el 6 de desembre de 1958 a la boda del fill gran del seu amic i principal 
valedor orgànic, com, en l'àmbit més polític, el contingut de la correspondència 
creuada entre ambdós líders destacats de l'independentisme català, que donen 
compte puntual d'episodis prou destacats de l'antifranquisme català, com la 
constitució el 7 de novembre de 1971 de l'Assemblea de Catalunya, sessió cons- 
titutiva a la qual assistí Antoni Andreu i per la qual fou detingut per la policia, 
com el seu germà Josep, durant tres dies. 7 

De fet, segons s'encarregà de recollir Antoni Malaret, qui la qualificà d'auna 
de les més grans decepcions d'aquest patriota que mai no va renunciar a la seva 
identitat independentista», Antoni Andreu no va compartir ni tampoc no va en- 
tendre la decisió de Joan Cornudella d'abandonar els rengles d'una organització 
com l'FNC, que s'havia encarregat de conduir durant gairebé quaranta anys, per 
passar a formar part a partir del març de 1978 de les files del partit socialista. $ 

Però, a banda d'aquesta implicació política des d'una més discreta segona 
fila, Antoni Andreu mantingué al llarg del franquisme i després, durant la trans- 
ició, una callada feina de resistència, iniciada des de la seva llar, oberta sempre 
als amics i a tots els patriotes perseguits o exiliats, convertida en una mena de 
punt d'irradiació cívica i cultural. 

En aquest sentit, col-laborarà amb les rutes universitàries per les comar- 
ques, organitzades, entre d'altres, per Max Cahner i Ramon Bastardas. Arran, 
precisament, d'una d'aquestes visites a Cal Celdoni, el selvatà i activista Isidre 
Fonts (la Selva del Camp, 1931) tindrà ocasió d'explicar a Albert Manent el 
brindis realitzat per Antoni Andreu «pel nostre presidents, 2 posant de mani- 

fest una altra de les constants del nostre protagonista, compartida amb Joan 
Cornudella, la fidelitat a les institucions catalanes, representades per la màxima 
autoritat de la Generalitat a l'exili, més enllà de les diferències polítiques que els 
separaven de la posició personal defensada per Josep Tarradellas. 

També com Max Cahner i Ramon Bastardas, Antoni Andreu prengué 
part en la creació d'Edicions 62, fou membre del seu Consell d'Administració 
i, també dins d'aquesta silenciosa tasca resistencial, transcendental per poder 
mantenir la nostra diferenciada consciència nacional sota la dictadura, donà 
suport, com ha destacat Xavier Amorós, a l'organització de cursos de català a les 
comarques tarragonines i simplicà activament en la campanya de recollida de 
signatures a favor de l'abat Escarré, arran de les seves declaracions denunciant el 
règim franquista a Le Monde el mes de novembre de 1963. 

I en aquesta labor de mecenatge i sosteniment de la cultura catalana durant 
la negra nit franquista, Antoni Andreu col-laborà activament amb la Fundació 
Salvador Vives i Casajoana, institució creada el 1968 pels hereus de confiança 
d'aquest metge i deixeble del venerable president de la UC, el doctor Martí i 
Julià, el lleidatà Antoni Bergós i Massó: el geògraf i historiador reusenc Josep 
Iglésies i Fort, i l'escriptor i polític barceloní Rafael Tasis i Marca. 

Amb la finalitat de promoure la cultura catalana dins l'àmbit propi dels 
Paisos Catalans, la Fundació Vives i Casajoana publicà més d'un centenar de 
llibres en català, concedí beques d'estudi i convocà diversos premis de caràcter 
històric, científic, lingüístic i comarcal, com el Mercè Tejero Corretger, per a la 
realització d'un assaig sobre «Els deutes de Barcelona com a capital del Princi- 
pat, cara a les comarques i els de les capitals comarcals, en referència a les seves 
demarcacions», del jurat del qual Antoni Andreu formà part en representació 
de la Conca de Barberà, així com també, a partir de la tercera edició, del grup 
qualificador del Paterna Rura, instituït per «premiar un treball on es considerin 
els problemes de les comarques catalanes que avui es troben en desmèrit i s'in- 
diquin les possibles solucions, 

Però, sens dubte, la tasca més destacada que realitzà Antoni Andreu durant 
tots aquests anys d'activitat menys directament política i de col-laboració amb 

la lluita resistencial de caire cívic i cultural va ser la seva decisiva implicació en 
el procés de restauració del patrimoni històric de la seva vila natal, a través de la 
seva fundació, primer, i com a conservador, després, del Museu-Arxiu de Mont- 
blanc i Comarca, del qual, com recollia La Vanguardia el 5 de maig de 1958, 
passà a ocupar la vicepresidència de la seva Junta de Patronat." 

No per casualitat, uns mesos després del traspàs d'Antoni Andreu i Abelló, 
el 4 d'octubre de 1982, el Museu-Arxiu de Montblanc agraí els esforços per 
haver contribuït a fer-lo possible, posant el seu nom a la «Sala d'Art d'aquesta 
instituciór, 7 en un acte de record celebrat el 10 de setembre de 1983. 

Precisament, per tancar aquesta semblança d'un doblement oblidat Antoni 
Andreu i Abelló, valguin les paraules de qui havia compartit gran part de les 
seves vicissituds personals i polítiques, Joan Cornudella i Barberà, en aquest 
acte d'homenatge del Museu-Arxiu de Montblanc. Malgrat el distanciament 
que s'havia produit entre ells, dirigint-se al seu recordat amic ja traspassat, emo- 
cionat, afirmà: 


Vet aquí que el teu nom donat a una Sala d'aquest museu recordarà el teu 
pas per aquesta vil-la, la teva empremta per aquesta terra, la teva fidelitat per 
aquesta Pàtria, teva i nostra [...] Penso que no te n'has anat del record dels que 
et vam conèixer i et vam estimar. Avui retornes incorporat al nucli de la memò- 
ria nacional. Anton Andreu Abelló. Oi que véns a quedar-te?” 

